ኣብ 1983 ዓ.ም ኢህወደግ ናብ መሪሕነት እንትመጽእ፡ ብራብዓይ ፓትሪያርክ ኣቡነ መርቆሪዮስ ሕጉስ ከምዘይነበረ ኣብ ሰሜን ኣሜሪካ ኣባል ፈጻሚት ስራሕ ማሕበረ ካህናት ኦሮቶዶክሳዊት ቤተ ክርስቲያን ኢትዮጵያ ዝኾኑ ቀሺ ኤፍሬም እሸቴ ይዛረቡ። "ኣብቲ ሲኖዶስ ኣፈላላይ ክፍጠር ዝጀመረ ብጹእ ኣቡነ መርቆርዮስ ስልጣኖም ክለቁን ብብጹእ ኣቡነ ጳዉሎስ ክትክኡን ካብ ዝግበር ኣትሒዙ'ዩ" ይብሉ። ቐሺ ኤፍሬም ከምዝብሉዎ፡ እቲ ሓድሽ መንግስቲ ዝነበሮ ፖለቲካዊ ሓይሊ ተጠቒሙ እቶም ፓትሪያርክ ካብ መንበሮም ክለግሱ ገይሩ"ዩ። ኣመራርሓ ማሕበረ ቅዱሳን ዝነበሩ ዲያቆን ዳንኤል ክብረት በዚ ሓሳብ ይሰማምዑ። ንሶም ከምዝብሉዎ፡ ኣብቲ እዋን ብጹእ ኣቡነ መርቆሪዮስ ካብ መንግስቲ ንዝመጽእ ጸቕጢ ክፃወሩዎ ዘይምኽኣሎም ጥራሕ ዘይኮነስ፡ ናቶም ካብ መንበር ምልጋስ ከም እንኮ መፍትሒ ዝረኣይዎ ገለ መራሕቲ ሃይማኖት'ውን ነይሮም። እቶም ፓትሪያርክ ምስተሰደዱ ድማ መረጻ ተኻይዱ ካልእ ፓትሪያርክ ተሸይሙ። ገለ ጳጳሳት ግና ነቶም ስደተኛ ፓትሪያርክ ክስዕቡ መሪጾም። ድሕሪ ሒደት ዓመታት ኣብ ኣሜሪካ ካልእ ሲኖዶስ እንትምስርቱ፡ ካልኦቶም ድማ ኣብቲ ኣብ ዓዲ ዝተረፈ ሲኖዶስ ክቕፅሉ ወሲኖም። "በዚ ምኽንያት እዚ እታ ቤተክርስቲያን ብኽልተ ሲኖዶስን ብኽልተ ፓትሪያርካትን እትምራሕ ኾይና" ይብሉ ዲያቆን ዳንኤል። እዚ ኸይዲ፡ ክልተ ናይታ ቤተ ክርስቲያን ኣስተምህሮታት ዝጠሓሰ ከምዝኮነ ድማ ይዛረቡ። ንሶም ከምዝብሉዎ ቀደሙ'ዉን "ሓደ ወላዲ ደቁ ገዲፉ ክኸይድ ኣይግባእን"፤ ቀፂሉ ድማ "ዋላኳ እዞም ኣቦ ካብ ሃገር እንተወፁ፡ ንዐኦምን ንካልኦትን ካብ ስደት ንምምላስ ጻዕሪ ክግበር እናተገብኦ ካልእ ኣቦ ተሸይሙ። ስርዓት እታ ቤተ ክርስቲያን ሓደ ኣቦ ብህይወት እናሃለወ ካልእ ምሻም ኣይፈቅድን" ይብሉ። ሳዕቤን እቲ ምክፍፋል እንታይ ነይሩ?
